section_heading: Vojna karijera
paragraph_text: Na početku Prvog balkanskog rata imenovan je načelnikom stožera Utvrđenog područja Jambol, nakon čega od studenog 1912. privremeno obnaša dužnost načelnika stožera 3. armije. U svibnju 1913. postaje načelnikom stožera najprije 1. pričuvne armije, a nakon njenog preimenovanja načelnikom stožera 5. armije. Dužnost načelnika stožera 5. armije obnaša i tijekom Drugog balkanskog rata. Nakon završetka Balkanskih ratova vraća se na dužnost zapovjednika Gardijske konjičke pukovnije. U listopadu 1914. imenovan je zapovjednikom 10. egejske pješačke divizije, dok je u listopadu 1915. promaknut u čin general bojnika.